Zgrada II zasjedanja ZAVNOBIH-a

**Zgrada Drugog zasjedanja ZAVNOBIH-a** nalazila se u užem centru Sanskog Mosta, Bosna i Hercegovina. Od 30. juna do 2. jula 1944. u njoj su donesene odluke od historijskog značaja za Bosnu i Hercegovinu. Komisija za očuvanje nacionalnih spomenika Bosne i Hercegovine proglasila ju je nacionalnim spomenikom na sjednici održanoj od 26. do 28. marta 2012.

## Odluke Drugog zasjedanja ZAVNOBIH-a 
Na zasjedanju je doneseno jedanaest odluka, među kojima su najznačajnije odluka o konstituiranju ZAVNOBiH-a kao najvišeg zakonodavnog i izvršnog tijela federalne Bosne i Hercegovine te deklaracija o pravima građana Bosne i Hercegovine.

Odlukom o konstituiranju ZAVNOBiH-a utvrđeno je da se, na temelju slobodno izražene volje naroda Bosne i Hercegovine i u skladu s odlukama AVNOJ-a, ZAVNOBiH konstituiše kao najviše zakonodavno i izvršno narodno predstavničko tijelo, čime postaje vrhovni organ vlasti Bosne i Hercegovine kao ravnopravne federalne jedinice u Demokratskoj Federativnoj Jugoslaviji.

Deklaracija o pravima građana Bosne i Hercegovine imala je karakter ustava. Njome su garantirana osnovna ljudska prava, uključujući nacionalnu ravnopravnost Muslimana, Srba i Hrvata, slobodu vjeroispovijesti, slobodu udruživanja i štampe, ličnu i imovinsku sigurnost građana, slobodu privatne inicijative u privredi, ravnopravnost polova u svim oblastima društvenog života, pravo glasa s navršenih 18 godina, pravo žalbe, načelo da niko ne može biti osuđen bez prethodnog sudskog postupka te uvođenje vojne obaveze za građane Bosne i Hercegovine.

## Historija i opis zgrade 
Godine 1940. sagrađen je objekat nazvan Sokolski dom, u kojem su se održavale sportske i kulturne aktivnosti. Nakon Drugog svjetskog rata, zgrada je nosila naziv Dom partizana i služila je za prikazivanje filmova i druge kulturne manifestacije.

Od 1962. u zgradi su kontinuirano organizirane likovne izložbe, što je postalo jedna od najvažnijih kulturnih manifestacija u Sanskom Mostu. Grad je postao domaćin manifestacije "Majsko drugovanje na Sani", koja je okupljala jugoslovenske naivne slikare. Godine 1975. osnovana je galerija, čiji su fundus činila djela poznatih slikara naive poput Pere Mandića, Ivana Lackovića i Jože Horvata. Do maja 1980. galerija je posjedovala 207 umjetničkih djela, koja su izgubljena tokom ratnog perioda od 1992. do 1995.

Početkom 1980-ih u zgradi je smještena radio stanica Sana.

Tokom ratnih djelovanja 1995. zgrada je teško oštećena, posebno dio u kojem se nalazila radio stanica. Godine 1996. preostali dijelovi zgrade su uklonjeni, a danas se na tom lokalitetu nalaze igrališta.

Ukupne dimenzije objekta iznosile su približno 13,70 x 33,50 metara. Zgrada se sastojala od dva dijela: aneksa na južnoj strani i velike sale s pozornicom na sjevernoj strani.

Projekat izgradnje nove zgrade urađen je 2007.

## Literatura 
* Rodoljub Čolaković -Zapisi iz oslobodilačkog rata, knjiga V. Saiajevo, 1966
* Nikola Babić -Jubilej AVNOJ-a i ZAVNOBiH-a (1943—1963), NIP »Zadrugar«, Sarajevo, 196
## Reference 
## Vanjski linkovi 
* ZAPISNIK DRUGOG ZASJEDANJA ZAVNOBiH-a 
* Sanski Most: Novo ruho za zgradu gdje je zasjedao ZAVNOBiH

Kategorija:Nacionalni spomenici u Sanskom Mostu